Andmed 12. jaanuari lennu kohta jõudsid kaks aastat hiljem, kui Washington Post oli kirjutanud lennukist N313P, ka Eesti avalikkuse ette. CIAga seostatud lennuk ei vedanud sõjavange, väitis kaitsepolitsei Pärnu osakonna politseidirektor Kalev Kont toona Pärnu Postimehele. Pärnu lennujaama juhataja Erki Teemäe sõnul laaditi lennukist kaubikusse  mingeid kaubakaste ja Boeing lendas seejärel minema. Ükski meeskonnaliige ei tõstnud kiirvisiidi ajal jalgagi lennukist välja.